 Ipa mhedzisiro yakakodzera kunyaya inotevera:Asi mhedzisiro yako ngainakidze.Vaya vaitizira pakati vachiti pada vaizowana rudekaro vakawana kuine zvakowo, Hweru naRimukai vaive ipapo vaiwisa mikono zvisiri zvedambe, vachiti uyu Hweru netsvimbo, Rimukai nebvumo. Vaiti vakatarira zvaiitwa naZviuya vaibva vamuka chibhembenenga wanei varume vekwaHwata vakurumuka sechakata dzagumhwa mumuti. Ukuwo kumusoro Dambaza airatidza kuti bvumo aive akarizivira kwazvo, aitenge aibaya nyenze murukumbwa asi midzimu yokwake yakazodambura mbidya, pane akamunyangira ndiye bvo-o bvumo nechemumbabvu. Murume uyu akabowa zvikuru achiwa pasi kuratidza kuti rufu irwo rwakamurwadza zvisina mupimo. Kuchema kwake kwakanzikwawo nyangwe naZviuya aive zasi zvikaita kuti adumbirwe neshungu huru kwazvo. Ipapo akanga owisa vanhu seaikwanha matenhe zvikatyisa varwi vokwaHwata zvakanyanya vachibva vatanga kudududza. 